Document ID: 32003D0606

KOMISIJAS LĒMUMS
(2003. gada 18. augusts),
ar kuru groza Lēmumu 97/296/EK, ar ko sastāda to trešo valstu sarakstu, no kurām ir atļauts ievest zvejniecības produktus lietošanai pārtikā, iekļaujot Meijotu, Senpjēru un Mikelonu un Slovākiju
(izziņots ar dokumenta numuru C(2003) 2974)
(Dokuments attiecas uz EEZ)
(2003/606/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1995. gada 22. jūnija Lēmumu 95/408/EK par nosacījumiem, lai pārejas posmam izveidotu to trešo valstu uzņēmumu pagaidu sarakstus, no kuriem dalībvalstīs ir atļauts ievest dažus dzīvnieku valsts produktus, zvejniecības produktus vai dzīvas gliemenes[1], kurā jaunākie grozījumi izdarīti ar Regulu (EK) Nr. 806/2003[2], un jo īpaši tās 2. panta 2. un 3. punktu,
tā kā:
(1) Komisijas Lēmumā 97/296/EK[3], kurā jaunākie grozījumi izdarīti ar Lēmumu 2003/303/EK[4], ir uzskaitītas valstis un teritorijas, no kurām var ievest zvejniecības produktus, kas paredzēti lietošanai pārtikā. Lēmuma 97/296/EK pielikuma I daļā ir uzskaitītas tās valstis un teritorijas, uz kurām attiecas īpašs lēmums, kas pamatojas uz Direktīvu 91/493/EEK, un II daļā ir nosauktas valstis un teritorijas, kas atbilst Lēmuma 95/408/EK 2. panta 2. punkta prasībām.
(2) Komisijas Lēmumos 2003/608/EK[5], 2003/609/EK[6] un 2003/607/EK[7] izvirzīti īpaši nosacījumi zvejniecības produktu ievedumiem, kuru izcelsme attiecīgi ir Meijotā, Senpjērā un Mikelonā un Slovākijā. Tādēļ šīs valstis jāiekļauj Lēmuma 97/296/EK pielikuma I daļas sarakstā.
(3) Tādēļ attiecīgi jāgroza Lēmums 97/296/EK.
(4) Šim lēmumam jāstājas spēkā tajā pašā dienā, kad stājas spēkā Lēmums 2003/608/EK un Lēmums 2003/609/EK attiecībā uz zvejniecības produktu ievešanu no Meijotas un Senpjēras un Mikelonas.
(5) Attiecībā uz zvejniecības produktu ievešanu no Slovākijas šim lēmumam jāstājas spēkā tajā pašā dienā, kad stājas spēkā Lēmums 2003/607/EK, jo nav nepieciešams pārejas periods.
(6) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Lēmuma 97/296/EK pielikumu aizstāj ar šī lēmuma pielikuma tekstu.
2. pants
Šo lēmumu piemēro no 2003. gada 4. oktobra attiecībā uz zvejniecības produktu ievedumiem no Meijotas un Senpjēras un Mikelonas.
Šo lēmumu piemēro no 2003. gada 23. augusta attiecībā uz zvejniecības produktu ievedumiem no Slovākijas.
3. pants
Šis lēmums ir adresēts dalībvalstīm.
Briselē, 2003. gada 18. augustā

Labels: 0
3
5
6